**Aceleași neliniști**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am invitat iubirea să stea cu noi la masă,

Tu ține-mă de mână și jură-mi că nu-ți pasă

De timpul care-aleargă și-mi răsfoieşte viața

Ca pe o carte albă. Oferă-mi dimineața

O unică scânteie să ardem împreună

Într-un poem albastru când razele de lună

Brodează tâmpla nopții cu unduiri domoale

În argintiu, iubite... Dă-mi aripile tale!

Am invitat speranța să ne îndrume pașii

Pe drumul primăverii în care toporașii

Ne-au invadat câmpia și m-am deprins cu zborul...

Dar vezi cum trece timpul? Te răscolește dorul?

- În fiecare noapte, captivi ai nostalgiei,

Am ridicat altare pe țărmul poeziei

Şi-am străbătut pământul, în zbor, făr-a ne teme

De soarele puternic, de înălțimi extreme,

Nimic nu ne doboară, când suntem împreună

Și cerul ne alintă, din stele o cunună

Ne-mbracă dimineaţa într-un veșmânt de gală,

Ascensiunea noastră e pură, verticală.

Am invitat iubirea să vină mai aproape,

Să stea cu noi la masă când tu ascunzi sub pleoape

Metaforele vieţii ce-au spulberat distanţe...

Ce dacă timpul trece? Noi nu-i plătim creanţe.

Liliana Trif Ioan Grigoraș